SK Úradný vestník Európskej únie C 322/7

Oznámenie týkajúce sa konzultácií o uplatňovaní ochranných opatrení uložených na dovoz určitých upravených alebo konzervovaných citrusových plodov nariadením Komisie (ES) č. 658/2004

(2005/C 322/06)

Dňa 7. apríla 2004 boli podľa nariadenia Komisie (ES) č. 658/2004 (1) uložené konečné ochranné opatrenia na dovoz určitých upravených alebo konzervovaných citrusových plodov (akými sú mandarínky). V zmysle nariadenia Rady (ES) č. 3285/94 (2), najmä jeho článku 21, a nariadenia Rady (ES) č. 519/94 (3), najmä jeho článku 18, Komisia konzultovala s členskými štátmi o uplatňovaní ochranných opatrení.

Komisia oznámením zo 4. júna 2005 (4) oficiálne informovala výrobcov Spoločenstva a ich združenia, dovozcov a obchodníkov a ich združenia, dodávateľov, vyvážajúcich výrobcov v Číne a ich združenia o začatí strednodobého preskúmania.

Po preskúmaní účinkov, vhodnosti pokračovania opatrení a tempa liberalizácie Komisia informovala členské štáty o zisteniach prešetrovania. Konzultácie sa uskutočnili v rámci poradného výboru ustanoveného podľa článku 4 nariadenia (ES) č. 3285/94 a článku 4 nariadenia (ES) č. 519/94.

1. Príslušný výrobok

Príslušným výrobkom sú upravené alebo konzervované mandarínky (vrátane druhov tangerines a satsumas), klementínky, wilkingy a iné podobné citrusové hybridy, neobsahujúce pridaný alkohol, ale obsahujúce pridaný cukor (ďalej len „príslušný výrobok“).

Príslušný výrobok je v súčasnosti zatriedený do kódov KN 2008 30 55 a 2008 30 75. Tieto kódy KN sa uvádzajú len na informačné účely.

2. Postup

2.1. Rozsah konzultácií

Komisia je podľa článku 21 ods. 1 nariadenia (ES) č. 3285/94 a článku 18 ods. 1 nariadenia (ES) č. 519/94 povinná konzultovať s členskými štátmi o uplatňovaní týchto opatrení najneskôr v polovici obdobia uplatňovania týchto opatrení.

V súlade s príslušnými ustanoveniami bolo účelom prešetrovania:

a) preskúmať účinok ochranných opatrení;

b) určiť, či a akým spôsobom by bolo vhodné zrýchliť tempo liberalizácie; a

c) zistiť, či je ich uplatňovanie naďalej nevyhnutné.

2.2. Obdobie prešetrovania

V tomto odvetví začína sezóna konzervovania každý rok v októbri. Údaje sa analyzujú za každé obdobie konzervovania, to znamená za časové obdobia od októbra do septembra nasledujúceho roka. V pôvodnom prešetrovaní sa analyzovali príslušné údaje za obdobie 1998/99 až 2002/03. Súčasné prešetrovanie sa vzťahuje na obdobie 2003/04 a 2004/05.

Je potrebné pripomenúť, že výroba konzervovaných mandarínok je sústredená v Španielsku.

2.3. Strany, ktorých sa týka konanie

Všetkým stranám, o ktorých bolo známe, že sa ich konanie týka a všetkým ostatným spoločnostiam, ktoré dali o sebe vedieť v rámci lehoty stanovenej v oznámení, boli zaslané dotazníky.

Dotazníky vyplnilo päť výrobcov Spoločenstva, päť dodávateľov, jedenásť dovozcov, sedem vývozcov/obchodníkov a dve združenia.

Útvary Komisie získali a overili všetky informácie, ktoré považovali za potrebné na účely prešetrovania a overovacie návštevy sa uskutočnili v priestoroch týchto spoločností:

Výrobcovia Spoločenstva

— Halcon Foods, S.A., Murcia, Španielsko

— Alcurnia Alimentacion, s.l., Murcia, Španielsko

— Conservas y Fruta S.A., Murcia, Španielsko

— Industrias Videca S.A., Valencia, Španielsko

— Agricultura y Conservas, S.A., Valencia

Dodávatelia

— Cooperativa Agricola Ntra Sra del Oreto Coop. V, – Valencia

Neprepojení dovozcovia

— Wünsche Handelsgesellschaft International mbH & Co., KG, Hamburg, Nemecko

— I. Schröder KG (GmbH & Co), Hamburg, Nemecko

— Edeka Zentrale AG & Co. KG, Hamburg, Nemecko

— Hüpeden & Co. (GmbH & Co.) KG, Hamburg, Nemecko

3. Reštrukturalizácia

Ako je uvedené v odôvodnení 120 nariadenia (ES) č. 658/2004, v procese preskúmania sa posúdilo úsilie výrobcov konzervovaných mandarínok Spoločenstva o reštrukturalizáciu. Doteraz najdôležitejším výsledkom procesu reštrukturalizácie bolo zníženie kapacity v poslednej sezóne o 33 000 ton. Toto zníženie predstavuje 25 % pôvodnej celkovej kapacity. Takisto bolo vyvinuté úsilie na racionalizáciu dodávky surovín a vytvorenie efektívnejších predajných a distribučných sietí z hľadiska nákladov, ktorého cieľom je dosiahnuť efektívnejší výrobný reťazec a súčasne umožniť väčšie úspory z rozsahu. Doteraz vykonané činnosti sa vyznačujú najmä ukončením konzervovania mandarínok zo strany určitých výrobcov, prevzatím spoločností, založením kooperačnej spoločnosti na účely spoločného nákupu a zavedenie nového systému výrobných liniek.

Výsledky reštrukturalizácie sa teraz stávajú viditeľnými a časom by mali stimulovať spustenie ešte významnejších reštrukturalizačných činností. Očakávané činnosti zahŕňajú ukončenie procesov, ktoré vedú k technickému zlepšeniu výroby. Takisto sa očakávajú ďalšie účinky a úspory z rozsahu vyplývajúce z konsolidácie činností, akými sú zníženie produkcie a založenie kooperačných spoločností.

4. Výsledky prešetrovania

Analýza zavedených opatrení je založená na údajoch zozbieraných za posledné tri sezóny konzervovania. Údaje poskytnuté za rok 2002/03 sú uvedené v nariadení (ES) č. 658/2004, ktorým sa ustanovujú konečné ochranné opatrenia na dovoz konzervovaných mandarínok. Tieto údaje sa uvádzajú ako odraz situácie vo výrobnom odvetví v čase začatia konania predtým, ako sa uskutočnilo pôvodné prešetrovanie. Údaje uvedené za rok 2003/04, ktoré boli skontrolované počas súčasného strednodobého preskúmania, sa týkajú obdobia, kedy prebiehalo prešetrovanie, ktoré viedlo k uloženiu opatrení. Údaje týkajúce sa roku 2004/05 zodpovedajú obdobiu, ktoré nasledovalo po uložení opatrení.

4.1. Dovoz

4.1.1. Objem dovozu

Nasledujúce tabuľky predstavujú dovoz z Číny do EÚ-25. Dovoz zo všetkých ostatných krajín je zanedbateľný, pretože predstavuje menej ako 2 % celkového dovozu alebo menej ako 1 000 ton ročne. (Objem v tonách, sezónne údaje od októbra do septembra)

2002/03 2003/04 2004/05 (5) 50 500 63 900 46 600 (5) Index 100 127 92 (Zdroj: Eurostat)

Počas sezóny 2004/05 sa objem dovozu stabilizoval na úrovni približne 47 000 ton. Približne 60 % dovozu v roku 2004/05 sa uskutočnilo v marci a apríli 2005, krátko pred uplynutím platnosti licencie. Táto stabilizácia dovozu nasledovala po období nárastu dovozu, ktorý v roku 2003/04 dosiahol úroveň 63 900 ton. Skutočnosť, že dovoz dosiahol vrchol v roku 2003/04 bola pravdepodobne spôsobená očakávaním uloženia konečných opatrení.

Dovoz do niektorých členských štátov sa v období medzi sezónou 2002/03 a sezónou 2004/05 viac ako strojnásobil. Iné členské štáty, ktoré tradične nie sú dovozcami, začali dovážať konzervované mandarínky z Číny. Na druhej strane, niektoré z pristupujúcich krajín dovážali veľké množstvá počas posledných dvoch mesiacov pred pristúpením a potom, v niektorých prípadoch, sa dovoz po rozšírení Európskej únie v máji 2004 úplne zastavil.

Je potrebné pripomenúť, že dovoz podliehal systému colných kvót vo výške približne 32 000 ton na dovoz z Číny a približne 2 000 ton na dovoz s pôvodom v iných krajinách. Ak je kvóta vyčerpaná, je splatné clo vo výške 301 eur za tonu („EUR/T“). Na základe týchto skutočností je zrejmé, že dovoz sa realizoval v rámci kvóty, ako aj nad jej rámec, v druhom prípade podliehal platbe cla. Táto skutočnosť dokazuje, že dopyt EÚ je uspokojený.

4.1.2. Dovozné ceny

2002/03 2003/04 2004/05 (10 mesiacov) 595 524 520 Index 100 88 87 (Zdroj: Eurostat)

Zistilo sa, že dovozné ceny na úrovni CIF na hranici EÚ klesali a z 595 EUR/T v roku 2002/03 poklesli na 524 EUR/T v roku 2003/04 a počas sezóny 2004/05 ďalej poklesli na 520 EUR/T. V období medzi sezónou 2002/03 a sezónou 2004/05 ceny poklesli celkovo o 13 %. Tento pokles bol predovšetkým výsledkom znehodnotenia amerického dolára voči euru. Je potrebné pripomenúť, že dovážané konzervované mandarínky sa fakturujú v amerických dolároch, ktorý sa počas uvedeného obdobia znehodnotil o 18 %. Nárast fakturovanej ceny v amerických dolároch o 5 % bol preto vyrovnaný znehodnotením, čo viedlo k skutočnému poklesu cien o 13 % (18 % – 5 %). Avšak v januári 2005 bol zaznamenaný mierny nárast dovozných cien.

4.2. Situácia výrobcov Spoločenstva

S cieľom zhodnotiť účinok opatrení Komisia preskúmala príslušné ekonomické faktory. Pri analyzovaní záverov prešetrovania sa musí zohľadniť skutočnosť, že o objeme výroby sa rozhoduje raz do roka na začiatku sezóny konzervovania v novembri.

4.2.1. Výrobná kapacita a jej využitie

2002/03 2003/04 2004/05 Kapacita 129 000 129 000 96 000 Využitie kapacity 31 % 22 % 40 %

Výrobná kapacita zostala v období medzi sezónou 2002/03 a sezónou 2003/04 stabilná a v sezóne 2004/05 poklesla približne o 25 % (pozri uvedený bod 3 – reštrukturalizácia). Viedlo to k miernemu zlepšeniu využitia kapacity z 20 % v roku 2003/04 na 40 % v roku 2004/05.

4.2.2. Výroba

2002/03 2003/04 2004/05 Tony 39 600 28 200 38 000 Index 100 71 96

Výroba sa ozdravila počas roku 2004/05 – teda počas sezóny, ktorá nasledovala po uložení konečných opatrení. Výroba EÚ pred týmto časom prudko a neustále klesala, čo bolo spôsobené značným dovozom z Číny. Najnižšia úroveň výroby bola dosiahnutá v sezóne 2003/04, keď jej objem klesol na 28 200 ton. Tento pokles výroby sa prekrýval s obdobím, keď ešte neboli zavedené konečné ochranné opatrenia.

V tom čase uvažovali viacerí výrobcovia Spoločenstva o úplnom zastavení výroby konzervovaných mandarínok, pretože boli pred bankrotom.

Objem výroby je stále vo veľkej miere určovaný vzťahom medzi výrobnými nákladmi a očakávanou predajnou cenou. Očakávaná predajná cena je naopak vo veľkej miere určovaná úrovňou ceny dovozu z Číny. Dovoz v rámci kvóty pridelenej iným krajinám ako Čína je minimálny, a preto nemá významný vplyv na predajné ceny výrobcov Spoločenstva.

4.2.3. Predaj EÚ

2002/03 2003/04 2004/05 (6) Tony 28 000 23 000 28 000 Index 100 82 100

V dôsledku zvýšenej konkurencieschopnosti a miernemu nárastu dovozných cien počas posledných mesiacov sa predaj počas sezóny 2004/05 ozdravil. Tento najnovší pozitívny vývoj nasleduje po negatívnom trende, ktorý pretrvával až do sezóny 2003/04.

4.2.4. Spotreba

2002/03 2003/04 2004/05 (e) Tony 79 000 82 000 84 000 (e) Index 100 104 106 (Zdroj: Údaje Eurostatu a odhady spoločností)

Spotreba EÚ-25 sa počas posledných dvoch sezón mierne zvýšila, predovšetkým vďaka rastúcej spotrebe ako dôsledku rozšírenia Európskej únie v roku 2004.

4.2.5. Podiel na trhu

2002/03 2003/04 2004/05 Výrobcovia Spoločenstva 35 % 28 % 33 %

Podiel na trhu výrobcov Spoločenstva sa po uložení konečných ochranných opatrení v roku 2004/05 čiastočne zlepšil na 33 %. Toto zlepšenie nasledovalo po poklese z 35 % v roku 2002/03 na 28 % v roku 2003/04.

4.2.6. Zamestnanosť, odpracované hodiny a produktivita

2002/03 2003/04 2004/05 Zamestnanosť 2 343 2 224 1 970 Odpracované hodiny 675 000 475 000 580 000 Odpracované hodiny/tona 17,0 16,8 15,3

Výroba konzervovaných mandarínok je sezónna a väčšina pracovnej sily sa teda skladá z dočasných zamestnancov. V prípade tohto zrejúceho plodu je produktivita relatívne stabilná a kolísanie je vo veľkej miere spojené s úrodnosťou a vlastnosťami čerstvých plodov. Proces reštrukturalizácie počas prešetrovanej sezóny 2005/2005 však priniesol technické zlepšenia ako faktor zvýšenia produktivity a jeho výsledkom bol pokles v odpracovaných hodinách na vyrobenú tonu.

4.2.7 Podhodnotenie

Prešetrovanie ukázalo, že cenové podhodnotenie sa po uložení konečných ochranných opatrení zvýšilo. Hlavným faktorom, ktorý prispel k tomuto vývoju, bolo znehodnotenie amerického dolára (pozri uvedenú časť 4.1.2).

(Zdroj: Údaje Eurostatu a údaje spoločností)

4.2.8 Ziskovosť

2002/03 2003/04 2004/05 Čistý zisk/pokles predaja EÚ – 4,3 % – 6,5 % – 5,5 % (Zdroj: výsledky spoločností)

Počas sezóny 2004/05 sa výsledky výrobcov Spoločenstva začali pomaly zlepšovať, keď sa najprv zvýšila výroba a stabilizovali sa dovozné ceny. Od januára 2005 začali ceny narastať. Tento pozitívny vývoj nasledoval po období slabých výsledkov v roku 2003/04. Nízke objemy predaja, zvyšujúce sa objemy dovozu za extrémne nízke ceny a skutočnosť, že dočasné ochranné opatrenia ešte neboli účinné, boli všetko faktory, ktoré prispeli k týmto slabým výsledkom v roku 2003/04.

4.3. Situácia iných zainteresovaných strán

4.3.1. Vývozcovia

Viac ako 98 % celkového vývozu malo pôvod v Čínskej ľudovej republike. Vývozcom boli zaslané dotazníky a zozbierané informácie predstavovali približne 20 % celkového objemu vyvezeného do EÚ, a preto museli byť doplnené údajmi od Eurostatu. Informácie získané z dotazníkov zhruba potvrdili údaje získané od Eurostatu.

4.3.2. Dovozcovia/Maloobchodné reťazce

V priemere 75 % dovozu konzervovaných mandarínok druhu satsumas do EÚ realizovali nemeckí dovozcovia a maloobchodné reťazce, zatiaľ čo zostávajúcich 25 % je rozdelených medzi Českú republiku, Holandsko, Spojené kráľovstvo a Belgicko. Súčasné prešetrovanie potvrdilo, že zavedený systém licencií riadne funguje a že tieto licencie tradiční dovozcovia plne využívajú. Finančná situácia dovozcov bola naďalej istá s inter alia priemernou ziskovosťou približne 15 % v prípade odvetvia konzervovaných mandarínok.

5. Analýza zistení

5.1. Zhodnotenie účinku opatrení

Ako výsledok uložených opatrení bol zaznamenaný pozitívny účinok.

Uloženie opatrení umožnilo výrobcom Spoločenstva začať s procesom reštrukturalizácie. Podstatné zníženie kapacity, ktoré bolo dosiahnuté vďaka tomuto procesu, v kombinácii s opatreniami, ktoré je ešte potrebné uskutočniť, by tomuto odvetviu umožnilo stať sa konkurencieschopnejším, maximalizovať produktivitu a získať výhody úspor z rozsahu.

Dovoz sa po dosiahnutí vrcholu v sezónach 2003/04 a 2004/05 stabilizoval, opatrenia viedli k poklesu objemu dovozu. Dovozné ceny, ktoré predtým klesali, začali v roku 2005 stúpať.

Celkové výsledky výrobcov Spoločenstva sú počas obdobia prešetrovania stále negatívne, v porovnaní s predchádzajúcou sezónou sa však zlepšujú. Kombinácia zvyšujúcej sa konkurencieschopnosti výrobného odvetvia Spoločenstva a zvýšenia dovozných cien viedla k ozdraveniu predaja výrobcov v EÚ a výroby. Ziskovosť, ktorá bola v sezóne 2003/04 na úrovni -6,5 % sa v sezóne 2004/05 zvýšila na -5,5 %.

Berúc do úvahy prebiehajúci proces reštrukturalizácie, dovozné trendy a zlepšujúcu sa situáciu výrobcov Spoločenstva, je možné dospieť k záveru, že opatrenia zavedené podľa nariadenia Komisie (ES) č. 658/2004 sú účinné.

5.2. Zhodnotenie potreby pokračovať v uplatňovaní opatrení

Pozitívne výsledky ochranných opatrení možno vidieť iba v najnovších trendoch. Dalo sa to však očakávať, keďže konečné opatrenia boli účinné len počas jednej sezóny konzervovania.

Začal sa proces reštrukturalizácie a doteraz viedol k zníženiu kapacity o 25 %. V nasledujúcich rokoch sa očakávajú ďalšie činnosti a v dôsledku toho bude ukončenie tohto procesu vyžadovať viac času.

Aj keď objem dovozu poklesol, kvóta vo výške 32 000 ton sa pravidelne prekračuje a cenové podhodnotenie sa zvyšuje, vo veľkej miere následkom znehodnotenia amerického dolára.

Ako je už uvedené v časti 5, finančné výsledky výrobcov Spoločenstva sa počas obdobia prešetrovania v porovnaní s predchádzajúcou sezónou zlepšujú, celkové výsledky sú však stále negatívne. Podobne výroba, podiel na trhu a predaj výrobcov Spoločenstva sa v roku 2004/05 začali zotavovať, stále sú však rovnaké alebo mierne nižšie ako údaje za rok 2002/03.

Aj keď výrobcovia Spoločenstva uznávajú pozitívny účinok opatrení, požiadali o zvýšenie dodatočného cla na takú úroveň, ktorá by zabránila dovozu nad rámec kvóty. Výrobcovia by okrem toho súhlasili so zavedením systému minimálnych cien stanovených na primeranej úrovni s cieľom zabrániť kolísaniu dovozných cien.

Článok 21 základného nariadenia (ES) č. 3285/94 o spoločných pravidlách pre dovoz ani príslušné pravidlá WTO však neobsahujú žiadne ustanovenie na zvýšenie úrovne ochrany ako výsledok strednodobého prešetrovania.

Spolupracujúci dovozcovia nesúhlasili so zavedením minimálnych cien, pričom tvrdili, že takýto systém nie je vhodný vzhľadom na riziko krížového subvencovania mandarínok a iných konzervovaných položiek, ktoré sa dovážajú. Okrem toho, niektorí tradiční dovozcovia by uprednostnili, aby sa ich súčasný pridelený podiel vo výške 75 % zvýšil na 95 %, s cieľom zabrániť špekuláciám s licenciami. V súvislosti s výškou colnej kvóty niektorí dovozcovia požiadali o značné zvýšenie, pričom tvrdili, že výrobcovia EÚ nemajú dostatok surovín (čerstvé mandarínky) na to, aby uspokojili dopyt na domácom trhu.

Prešetrovanie naopak ukázalo, že úroda čerstvých mandarínok druhu satsumas, aj keď sa mierne znižuje, je na trhu dostupná v dostatočných množstvách a za primerané ceny. Pokiaľ ide o tvrdenia týkajúce sa výpočtu a prideľovania čiastok colnej kvóty, zaužívaná prax v týchto prípadoch vyžaduje, aby iným subjektom na trhu zostali otvorené dostatočné možnosti s cieľom zabezpečiť zachovanie konkurencie. Zmena prideľovania a výpočtu kvóty by preto nebola vhodná.

Berúc do úvahy existujúce čínske kapacity a skutočnosť, že situácia výrobcov Spoločenstva je stále neistá, zrušenie opatrení by ohrozilo ukončenie prebiehajúceho procesu. Čína je schopná súčasne zásobovať trhy Japonska, USA a Európy a ľahko sa prispôsobiť svetovému dopytu.

Dodatočné clo splatné po vyčerpaní kvóty sa musí pri zohľadnení veľkého rozdielu medzi čínskymi cenami na úrovni CIF na hranici EÚ a európskymi cenami a zisteným cenovým podhodnotením takisto naďalej považovať za primerané.

Vzhľadom na uvedené skutočnosti Komisia dospela k názoru, že uplatňovanie súčasných ochranných opatrení je naďalej potrebné na uľahčenie prispôsobenia sa výrobcov Spoločenstva a umožnenie pokračovania procesu reštrukturalizácie, ako aj ďalšie ozdravenie súčasnej negatívnej hospodárskej situácie.

5.3. Zhodnotenie tempa liberalizácie

Ako sa predpokladá v právnych rámcoch WTO a Spoločenstva, postupná liberalizácia opatrení práve prebieha. Na tento účel sa nariadením Komisie (ES) č. 658/2004 stanovil ročný nárast kvóty o 5 %. Napriek dodatočnému clu sa dovoz realizuje nad rámec 32 000 ton ročnej colnej kvóty. Prešetrovanie ukázalo, že zlepšenie hospodárskych ukazovateľov výrobcov EÚ a ich prebiehajúci proces reštrukturalizácie neprekračuje predpokladané tempo a zodpovedá očakávaniam v čase uloženia opatrení. Ozdravenie a proces reštrukturalizácie teda potrebujú na dosiahnutie svojich účinkov viac času oko jednu sezónu konzervovania. Situácia dovozcov sa nezmenila a zostáva pozitívna.

Rozšírenie dovozných colných kvót by v skutočnosti ohrozilo prebiehajúci proces reštrukturalizácie a zničilo by účinok opatrení. Na základe týchto skutočností Komisia považuje tempo liberalizácie dovozu predpokladané v nariadení (ES) č. 658/2004 za adekvátne a jeho urýchlenie za nevhodné.

6. Záverečné úvahy

Uvedené zistenia dokazujú, že situácia výrobcov Spoločenstva sa v dôsledku opatrení postupne zlepšuje. Proces reštrukturalizácie takisto prebieha v súlade s očakávaniami súčasného konania; očakáva sa, že úplný účinok bude viditeľný v nasledujúcich rokoch.

Zavedená colná kvóta sa počas obdobia prešetrovania prekračovala, čo poukazuje na skutočnosť, že osobitné clo nie je neprimerané a umožňuje rozsiahly outsourcing trhu Spoločenstva. Súčasné tempo liberalizácie by sa nemalo ďalej zrýchľovať, ak opatrenia majú zostať účinné, aby sa umožnilo zotavenie výrobcov Spoločenstva.

7. Záver

Na základe analýzy Komisie, za pomoci poradného výboru, sa preto dospelo k záveru, že uplatňovanie platných ochranných opatrení je účinné, stále potrebné a že súčasné tempo liberalizácie je primerané.

Zavedené opatrenia by sa preto mali naďalej uplatňovať v ich súčasnej forme a na ich súčasnej úrovni, bez akýchkoľvek zmien.

(1) Ú. v. EÚ L 104, 8.4.2004, s. 67.

(2) Ú. v. ES L 349, 31.12.1994, s. 53.

(3) Ú. v. ES L 67, 10.3.1994, s. 89.

(4) Ú. v. EÚ C 137, 4.6.2005, s. 11.

(5) Odhadnuté na základe údajov za 10 mesiacov

(Zdroj: Eurostat)

(6) Odhadnuté na základe predaja za 9 mesiacov